
Fylkesmannen i Oppland

Vang kommune

2975  Vang i Valdres

Øye Sankelag v/Rolf Marken

2975 Vang i Valdres

Dykkar referanse
Vår referanse
Vår dato


2004/5695  433.52  HKL


Iverksetting av betinget fellingstillatelse på jerv i Vang kommune

Det vises til søknad om fellingstillatelse på jerv fra Vang kommune og Øye sankelag, datert 30.08.04.

Bakgrinnen for søknaden er at det er funnet 2 sauekadaver og 4 lam i området ved Varhovdtind i Rødalen i Øye. De 2 søyene og 2 av lammene er undersøkt av SNO og har fått status som antatt/dokumentert drept av jerv. I tillegg er et lam funnet skadet. SNOs rovviltkontakt har ikke undersøkt dette, men regner det som sannsynlig at det er skadet av jerv. Det er meldt om mye uro i saueflokkene i området. Flere søyer er observert uten lam.

Området er et relativt nytt skadeområde med hensyn til jerv. Potensialet for skader er likevel høyt i og med at det beiter ca 2300 sau innen dette sankelaget. Totalt i er det ca 4500 på utmarksbeite på sørsida av E16 i Vang.

Søknaden er behandlet med hjemmel i Lov av 29. mai 1981 nr 38 om viltet (viltloven) og forskrift 30. juni 2000 nr 656 om forvaltning av bjørn, jerv, ulv og gaupe fastsatt ved Kgl. res. 30. juni 2000, samt direktoratet for naturforvaltning (DN) sitt brev av 03.06.04. Ifølge forskriften er det DN som kan gi fellingstillatelse på jerv og fastsette nærmere vilkår for en eventuell fellingstillatelse. I brev av 03.06.04. er fylkesmennene i Oppland, Akershus, Østfold, Vestfold, Buskerud og Telemark  gitt myndighet til å sette i verk fellingstillatelse på to jerv i 2004/2005. 

Det går fram av brevet fra DN at de betingende fellingstillatelsene ikke er en generell adgang til felling av rovdyr straks skade oppstår, men at avgjørelsen om en eventuell iverksettelse av felling skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning (jf §1). Ved utøvelsen av dette skjønnet skal det særlig tas hensyn til; størrelse og sammensetning av vedkommende rovviltbestand, områdets betydning som beitemark, skadenes omfang og utvikling og potensial for framtidige skader (jf §3). I tillegg, og særlig innenfor fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forbyggende tiltak for å begrense skadene (jf §2). 

Målet med en fellingstillatelse er ikke å regulere en rovviltbestand, men å felle bestemte individer, knyttet til bestemte situasjoner. Fellingstillatelsen skal være rettet mot det skadevoldende individ og tillatelsen skal være begrenset til et bestemt område, tidsrom og antall dyr.

Fylkesmannens vurdering

Fylkesmannen har i sin vurdering lagt vekt på det totale skadeomfanget, skaden sin konsentrasjon i tid og rom og området sin betydning som beiteområde, jf 3. Dette er vurdert opp mot det en vet om bestandssituasjonen for jerv og om forskriftens krav om differensiert forvaltning, jf §1. Bestandsstatus for jerv i Sør-Norge er bedre nå enn for få år siden, og bestanden regnes som levedyktig. Dette er også lagt til grunn i spørsmålet om felling. 

Fylkesmannen har vurdert andre forebyggende tiltak mot skader i området, jf § 2, men har etter drøftinger med kommunen og sankelaget kommet til at det er vanskelig ut fra praktiske forhold å kunne gjennomføre  framskutt sanking umiddelbart. Fram til første sanking, som er den rundt 10-15. september i dette beiteområdet, vil det derfor være et høyt skadepotensiale i området.  


Ut fra en totalvurdering av denne situasjonen opp mot forskriftens krav om differensiert forvaltning, har fylkesmannen kommet til at det er grunnlag for å iverksette felling av en (1) jerv i Vang, med hjemmel i forskriftens § 3. 

I tillegg til vilkårene i DN sitt brev av 03.06.04, stiller fylkesmannen følgende vilkår for tillatelsen:

1. Fellingsområdet er avgrenset slik: Fra E16 på Fillefjell langs fylkesgrensa mellom mot Buskerud og sørover til stien ved Hamarskredtjønn. Langs stien til Bøastølane. Videre langs setervegen til E16, langs denne til Fillefjell. 

2. Fellingstillatelsen gjelder for tidsrommet 31.08.04. kl 16.00 til 10.09.04. kl. 24.00.

3. Tillatelsen gis til kommunen/kommunalt oppnevnt jaktlag, jf fylkesmannens brev av 06.06.01. Det forutsettes at det oppnevnes en ansvarlig fellingsleder som organiserer fellingen, og sørger for en mest mulig målrettet innsats mot å felle det skadevoldende individ. 

Ansvarlig fellingsleder skal rapportere daglig om fellingsforsøket til fylkesmannen, på telefon 61266063 eller 97737223. 

4. Det skal kun benyttes våpen og ammunisjon som tilfredsstiller kravene til jakt på storvilt, jf Forskrift om utøvelse av jakt og fangst, fastsatt av direktoratet for naturforvaltning den 22. mars 2002.

5. Alle tilfeller hvor dyr påskytes, såres eller felles skal uten opphold meldes til kommune, fylkesmann og nærmeste politimyndighet, jf pkt 4 og 5 i DN sitt brev, samt Forskrift om utøvelse av jakt og fangst, nr 150, 22. mars 2002. 

6. Med hensyn til bruk av løs hund under forsøk på felling, må det søkes kommunen om eventuell dispensasjon fra båndtvangsbestemmelsene etter hundeloven av 4. juli 2003, nr. 74.

Det forutsettes at kommunen sørger for at samtlige involverte i fellingen får en kopi av denne tillatelsen, samt DN sitt brev av 03.06.04., før fellingsforsøket settes i gang. Fellingsleder er ansvarlig for at det foreligger liste over alle deltagere i fellingsforsøket. 

Det er nå iverksatt flere skadefellingstillatelser i fylket, men det er kun ett dyr igjen av tildelt kvote. Kravet til rapportering er derfor særlig viktig. Iverksatte skadefellingstillatelser vil derfor bli inndratt dersom det blir felt en jerv.

Ut fra det en vet om utviklingen av jervskader mot slutten av beitesesongen generelt, vil fylkesmannen på det sterkeste oppfordre Øye gjeterlag til å vurdere mulighetene for å framskynde sankingen i forhold til planlagt sankedato. All erfaring viser at jervens interesse for sau øker kraftig i september, og at sau som går igjen i fjellet etter hovedsanking, er særlig utsatt. Noen dagers justering av sanketidspunktet kan derfor bety mange sauer spart. 

Som fylkesmannen tidligere har informert om, stilles det til rådighet midler til kompensasjon for ekstra forutgifter ved sanking som blir framskutt på grunn av rovviltangrep. Det forutsetter som tidligere, at sankelaget tar kontakt med fylkesmannens landbruksavdeling for nærmere drøfting av gjennomføring og øvrige betingelser. 

Det kan etter avtale gis kompensasjon for administrative utgifter på inntil 15 000 kr ved iverksetting av fellingstillatelsen første gang. Siden deltagelse i fellingsforsøket er frivillig,  gis det ikke kompensasjon eller lønn til deltagerne, og i kommuner hvor medlemmer i viltnemnd/fallviltnemd ønsker å delta, må dette skje på frivillig basis. 

Dette vedtaket kan påklages etter reglene i forvaltningsloven innen tre uker, jf vedlagte «Rett

til å klage over forvaltningsvedtak». En eventuell klage rettes til DN, men sendes via fylkesmannen. 

	
	

	Kristin Hille Valla 
	Ellen-Birgitte Strømø

	
	 avdelingsdirektør

Kopi til:


Direktoratet for naturforvaltning




Lensmannen i Vang




Vang Sankelag v/Kristin Bakke Lajord, 2975 Vang i Valdres




SNO v/Esben Bø, Postboks 94, 2688 Lom




SNO v/Rigmor Solem, 2975 Vang i Valdres




Oppland Bondelag



Oppland Bonde- og Småbrukarlag



Oppland Sau- og Geitalslag





Fylkesveterinæren for Hedmark og Oppland




Fylkesmannen i Hedmark, miljøvernavdelingen




Fylkesmannen i Sør-Trøndelag, miljøvernavdelingen




Fylkesmannen i Møre og Romsdal, miljøvernavdelingen




Fylkesmannen i Buskerud, miljøvernavdelingen







Rovviltkontakter i Oppland

Oppland Jeger- og fiskerforbund, Stortorget 1, Pb 124, 2601 Lillehammer



Naturvernforbundet i Oppland, Storgata 89, Pb 368, 2601 Lillehammer

WWF – Norge, Postboks 6784 St. Olavs plass N-0130 Oslo



Foreningen Våre Rovdyr, Postb 195 N-2150 Årnes 

                                 Folkeaksjonen for en ny rovviltpolitikk, Boks 40, 7701 Steinkjær

Fellesaksjonen For Ulv, v/Ener Borg, Konvallveien 34,  0875 Oslo

Fylkesmannen i Oppland, landbruksavdelingen

